**KLAIPĖDOS ŠEIMOS TARYBOS POSĖDŽIO**

**PROTOKOLAS**

**Posėdis vyko**: 2014-06-11

**Posėdžio laikas**: 15:00 ─ 17:00 val.

**Posėdyje dalyvavę Šeimos tarybos nariai**: Gražina Aurylienė, Klaipėdos miesto savivaldybės administracijos Vaiko teisių apsaugos skyriaus vedėja; Audronė Balnionienė, Klaipėdos miesto savivaldybės tarybos Socialinių reikalų komiteto narė; Saulius Budinas, Klaipėdos miesto savivaldybės tarybos Ugdymo ir jaunimo reikalų komiteto pirmininkas; Asta Gliožienė, Klaipėdos dekanato Šeimos centro reikalų vedėja; Vytautas Paulikas, labdaros ir paramos fondo „3 milijonai“ steigėjas; Kristina Paulikė, asociacijos Vakarų Lietuvos tėvų forumo pirmininkė; Jolita Pundziuvienė, VšĮ Švietėjiškų iniciatyvų centro psichologė; Mindaugas Radušis, BĮ Klaipėdos pedagoginės psichologinės tarnybos psichologas; Darius Rekis, asociacijos „mano miestas Klaipėda“ švietimo grupės vadovas; Vytenis Simanaitis, VšĮ „Šeimų universitetas“ moderatorius; Lina Skrupskelienė, Klaipėdos miesto savivaldybės tarybos Strateginės plėtros komiteto narė; Regina Ševelkaitienė, VšĮ Informacijos ir paramos gausiai šeimai centro direktorė Zita Šličytė, Klaipėdos miesto savivaldybės tarybos Finansų ir ekonomikos komiteto narė.

**Posėdžio sekretorė**: Klaipėdos miesto savivaldybės administracijos Vaiko teisių apsaugos skyriaus vyr. specialistė Dovilė Godelytė.

**Darbotvarkė:**

1. Dėl Šeimos tarybos pirmininko ir pavaduotojo rinkimo bei vieno iš narių keitimo.
2. Dėl kitų Šeimos taryboje nagrinėjamų klausimų.
3. **SVARSTYTA:** dėl Šeimos tarybos pirmininko ir pavaduotojo rinkimo bei vieno iš narių keitimo.

Saulius Budinas kreipėsi į komisijos narius, siūlydamas Šeimos tarybos pirmininku išrinkti visuomenininkų atstovą.

Zita Šličytė pritarė šiai S. Budino išsakytai minčiai.

Komisijos nariai svarstė, kad pirmininke galėtų tapti Šeimos tarybos iniciatorė Kristina Paulikė, o jos pavaduotoju galėtų tapti Mindaugas Radušis. Be to, tarybos nariai siūlė nutarti nuolatinį Šeimos tarybos posėdžių laiką ir datą.

Kristina Paulikė informavo komisijos narius, kad naujai sudarytoje taryboje atsisako dalyvauti Jolita Pundziuvienė.

Jolita Pundziuvienė teigė, kad dėl didelio darbo krūvio nepajėgs produktyviai įsitraukti į Šeimos tarybos veiklą ir vietoj jos Švietėjiškų iniciatyvų centras deleguoja Aušrą Zarambienę.

**NUTARTA:**

* 13 komisijos narių balsavus „UŽ“ Šeimos tarybos pirmininke išrinkta asociacijos Vakarų Lietuvos tėvų forumo pirmininkė Kristina Paulikė.
* 13 komisijos narių balsavus „UŽ“ Šeimos tarybos pirmininko pavaduotoju išrinktas BĮ Klaipėdos pedagoginės psichologinės tarnybos psichologas Mindaugas Radušis.
* Įpareigoti Šeimos tarybos pirmininkę kreiptis į Savivaldybės administraciją dėl komisijos nario keitimo.
* Šeimos tarybos posėdžiai vyks kiekvieno mėnesio pirmą trečiadienį 15:30 val.

1. **SVARSTYTA:** dėl kitų Šeimos taryboje nagrinėjamų klausimų.

Kristina Paulikė svarstė, kad sprendžiant įvairius klausimus, Šeimos tarybos nariams galbūt reikėtų pasiskirstyti sritimis.

Saulius Budinas siūlė pradžioje aptarti, kokias problemines sritis Šeimos taryba norėtų spręsti.

Komisijos nariai siūlė aptarti su šeimų sveikata susijusius klausimus.

Regina Ševelkaitienė siūlė atkreipti dėmesį į darželių problemą. Pasak jos, neretai būna taip, kad 3 šeimos vaikai nepatenka į to paties darželio grupes.

Kristina Paulikė kalbėjo apie darželių trūkumą, naujų darželių kūrimą.

Vytautas Paulikas teigė, kad neretai vienas iš tėvų negali dirbti, kadangi nėra kur palikti savo vaikų.

Audronė Balnionienė teigė, kad sprendžiant darželių problemas jau daug padaryta- atsirado nauja užrašymo į darželius sistema. Deja, apie 800 vaikų dar tebėra „už brūkšnio“. Patalpų klausimas svarbus, bet jis ne taip greitai įgyvendinamas. Sprendžiant patalpų klausimą, šiuo metu priešmokyklinės klasės grąžinamos į mokyklas.

Lina Skrupskelienė tvirtino, kad svarstomas klausimas, ar investuoti į naujo darželio steigimą, ar į privataus. Paskaičiavimai gali būti jau rudenį.

Regina Ševelkaitienė prisiminė, kad kai kuriose užsienio šalyse steigiami „Namų darželiai“, kuriose ugdomi pvz. 5-7 vaikai.

Gražina Aurylienė tvirtino, kad viena iš problemų yra ir ta, jog vasaros metu darželiai yra uždaromi, o tai irgi problema – tiek tėvams, tiek ypač vaikams, kuriems tenka iš naujo adaptuotis naujoje vietoje. Tėvai taip pat patiria sunkumų, nes neturi, kur palikti savo vaikų.

Vytenis Simanaitis svarstė, kad atostogų metu galėtų dirbti kvalifikuotos auklės.

Vytautas Paulikas teigė, kad miestas nebefinansuoja vaikų užimtumo. Vyras svarstė, kiek miesto biudžetui atsiliepia vaikų blogoji patirtis, kurie ją gauna gatvėje, neturėdami kur praleisti laiko.

Gražina Aurylienė siūlė į kitą Šeimos tarybos posėdį pakviesti Švietimo skyriaus atstovus, kurie galėtų daugiau papasakoti, kokios programos ir kiek yra finansuojamos iš miesto biudžeto. Tačiau ji siūlė atkreipti dėmesį, kad mieste veikia 3 dienos centrai vaikams, vaikų klubai, yra Atviros erdvės jaunimui centras.

Vytautas Paulikas siūlė pasvarstyti, ko mieste trūksta.

Regina Ševelkaitienė siūlė pagalvoti apie paslaugų žemėlapį. Jame galėtų atsispindėti paslaugos asmenims, grįžusiems iš kalėjimo, vaikams, moterims ir t.t.

Gražina Aurylienė teigė, kad už socialines paslaugas atsakingas Socialinės paramos skyrius, dauguma paslaugų mieste yra puikiai teikiamos, tačiau plačiau apie jas papasakoti kuriame nors iš posėdžių galėtų pakviestas Socialinės paramos skyriaus atstovas. Vaiko teisių apsaugos skyriaus vedėja siūlė pasvarstyti ir apie kitas su šeima susijusias problemas – vaikų nepriežiūrą, smurtą, šeimų skyrybas, vaikų psichotropinių medžiagų vartojimą.

Zita Šličytė teigė, kad reikia orientuotis į šeimos stiprinimą.

Gražina Aurylienė siūlė pasidžiaugti, kad populiarėja įvaikinimas, globa, institucijose mažėja globojamų vaikų skaičius.

Regina Ševelkaitienė svarstė apie idėja, kad miestas galėtų sveikinti kiekvieną naujagimį.

Gražina Aurylienė tvirtino, kad tuo rūpinasi Klaipėdos ligoninės gimdymo skyrius, skirdamas simbolines dovanėles gimusiems mažyliams, miesto Meras sveikina daugiavaikes šeimas.

Zita Šličytė prisiminė, kad praėjusiais metais užfiksavo faktą, kad mieste užregistruotos 22 naujagimių mirtys. Moteris atkreipė dėmesį, kad reikėtų pasidomėti, kodėl mieste toks didelis naujagimių mirtingumo skaičius.

Vytenis Simanaitis svarstė, kodėl Moksleivių saviraiškos centras iš Strėvos gatvės bus perkeltas į pietinę miesto dalį. Ši vieta strategiškai nepatogi šiaurinės miesto dalies gyventojų vaikams.

Audronė Balnionienė nesutiko, teigdama, kad patalpos uosto teritorijoje buvo jau pavojingos. Be to, siūlė pasidžiaugti, kad vaikams bus skirtos suremontuotos daug didesnės, bemaž 4000 kv. m. patalpos. Atstumo klausimas yra sąlyginis dalykas-vieniems vaikams tapo toliau, kitiems arčiau. Be to, susisiekimas autobusu tapo dar labiau prieinamas. Šalia naujų centro patalpų kursuos kur kas daugiau miesto autobusų nei Strėvos gatve.

Zita Šličytė siūlė propaguoti ilgai santuokoje gyvenčiaus šeimas, galbūt organizuoti renginius, kurių metu tokios šeimos būtų pagerbtos.

Gražina Aurylienė siūlė prisiminti, kad prasidėjo vasara, todėl vertėtų kuo skubiau apsvarstyti vaikų priežiūros prie vandens telkinių klausimą.

NUTARTA:

Artimiausiame Šeimos tarybos narių posėdyje (2014 m. liepos 2 d.) svartyti šiuos klausimus:

1. Dėl vaikų vasaros užimtumo (į posėdį pakviesti Švietimo skyriaus atstovus);
2. Dėl vaikų saugumo prie vandens telkinių (į posėdį pakviesti BĮ „Klaipėdos paplūdimiai“ atstovą).

Pirmininkė Kristina Paulikė

Posėdžio sekretorė Dovilė Godelytė